Asia C‑65/13

Euroopan parlamentti

vastaan

Euroopan komissio

”Kumoamiskanne — Asetus (EU) N:o 492/2011 — Täytäntöönpanopäätös 2012/733/EU — EURES-verkosto — Euroopan komission täytäntöönpanovalta — Ulottuvuus — SEUT 291 artiklan 2 kohta”

Tiivistelmä – Unionin tuomioistuimen tuomio (toinen jaosto) 15.10.2014

Euroopan unionin toimielimet — Toimivallan käyttö — Komissiolle annettu täytäntöönpanovalta täytäntöönpanotoimien antamiseksi — Rajat — Arviointi kyseessä olevan lainsäätämisjärjestyksessä hyväksytyn toimen yleistavoitteiden ja annetun täytäntöönpanotoimen säännösten tarpeellisuuden tai hyödyllisyyden perusteella — Päätöksen 2012/733 antaminen — Komissio ei ole ylittänyt sille annetun täytäntöönpanovallan rajoja

(SEUT 291 artiklan 2 kohta; Euroopan parlamentin ja neuvoston asetuksen N:o 492/2011 11 artiklan 1 kohdan toinen alakohta sekä 12, 13, 21, 29 ja 38 artikla; komission päätös 2012/733)

Kun komissiolle annetaan SEUT 291 artiklan 2 kohdan nojalla täytäntöönpanovaltaa, komission on täsmennettävä lainsäätämisjärjestyksessä hyväksytyn toimen sisältö sen varmistamiseksi, että se pannaan yhdenmukaisesti täytäntöön kaikissa jäsenvaltioissa. Kyse on tällaisesta täsmentämisestä, jos komission antaman täytäntöönpanotoimen säännökset ovat yhtäältä lainsäätämisjärjestyksessä hyväksytyn toimen keskeisten yleistavoitteiden mukaisia ja ovat toisaalta tämän toimen täytäntöönpanon kannalta tarpeellisia tai hyödyllisiä eikä niillä täydennetä eikä muuteta kyseistä toimea.

Nämä edellytykset täyttyvät asetuksen N:o 492/2011 panemisesta täytäntöön siltä osin kuin on kyse avoimien työpaikkojen ja työhakemusten välittämisestä ja EURES-verkoston uusimisesta annetun täytäntöönpanopäätöksen 2012/733 osalta; tämä päätös perustuu työntekijöiden vapaasta liikkuvuudesta unionin alueella annetun asetuksen N:o 492/2011 38 artiklassa komissiolle annettuun täytäntöönpanovaltaan. On nimittäin niin yhtäältä, että päätöksessä 2012/733 noudatetaan asetuksen N:o 492/2011 II luvun keskeistä yleistavoitetta, joka on luoda työntekijöille edellytykset toiselta unionin alueelta tehdyn konkreettisen työtarjouksen vastaanottamiseen varmistamalla parempi yleiskuva työmarkkinoista, siltä osin kuin kyseisen päätöksen tarkoituksena on – kuten sen johdanto-osan neljännestä perustelukappaleesta ja 2 artiklasta ilmenee – asetuksen N:o 492/2011 tavoin helpottaa työntekijöiden alueellista liikkuvuutta rajojen yli edistämällä yhteisten toimenpiteiden eli EURES-verkoston yhteydessä avoimuutta ja tietojen vaihtoa eurooppalaisista työmarkkinoista.

Toisaalta on niin, että koska asetuksen N:o 492/2011 38 artiklaa on tulkittava SEUT 291 artiklan valossa, mainitussa 38 artiklassa tehty viittaus täytäntöönpanon edellyttämiin toimenpiteisiin liittyy tarpeeseen varmistaa, että asetus pannaan yhdenmukaisesti täytäntöön kaikissa jäsenvaltioissa, kuitenkin niin, ettei vaikuteta komissiolla saman asetuksen II luvussa säädetyn kehyksen nojalla olevan täytäntöönpanovallan laajuuteen. Tässä yhteydessä on muistutettava, että koska EURES-verkostoa ei ole perustettu asetuksella N:o 492/2011, tässä asetuksessa ja erityisesti sen 11 artiklan 1 kohdan toisessa alakohdassa annetaan komissiolle valta laatia toimintasääntöjä komission ja jäsenvaltioiden välisille yhteisille toimenpiteille, jotta unionin alueella voidaan välittää avoimia työpaikkoja ja työhakemuksia sekä aikaansaada työmarkkinoiden tasapaino ja siten edistää työntekijöiden sijoittumista työhön. Sillä, että päätöksellä 2012/733 perustetaan EURES-verkoston hallintoneuvosto ja annetaan tälle neuvoa-antava tehtävä, ei täydennetä eikä muuteta asetuksessa N:o 492/2011 säädettyä kehystä, koska näiden toimenpiteiden tarkoituksena on vain varmistaa asetuksessa tarkoitettujen yhteisten toimenpiteiden tehokas toiminta eikä niillä loukata kyseisen asetuksen 21 artiklassa perustetun neuvoa-antavan komitean toimivaltaa ja sen 29 artiklassa perustetun teknisen komitean toimivaltaa. Komission ei myöskään voida katsoa ylittäneen täytäntöönpanovaltaansa pelkästään sillä, että se on säätänyt tulevasta EURES-peruskirjan hyväksymisestä. Päätöksen 10 artiklalla nimittäin ei täydennetä eikä muuteta asetuksessa säädettyä kehystä, koska kyseisen säännöksen ja siinä ilmoitetun toimenpiteen tarkoituksena on vain helpottaa asetuksen 12 ja 13 artiklassa tarkoitettua tietojen vaihtoa EURES-verkostossa ja edistää sen tehokasta toimintaa.

(ks. 40, 43, 46, 50, 52, 60, 87 ja 92 kohta)